Pearà

Da Wikipedia, ła ençiclopedia libara.

La pearà l'è na roba da magnar, se podarea dir salsa, che la va ben insieme a la carne de bolito.


Indice

[modifica] Come la se fa

Te ciapi el pan gratà e te lo meti in una teja, mejo de tera, insieme a la miola e al formajo grana (se te si in carta el parmigliano) e un cicinin de ła sal, tanto ghè tanta roba za salà. Te ghe xonti brodo e te tachi quasi da subito a mescolar. Te fe bojar par do o tre ore a fogo baso in maniera che la pearà la brontoła. Bisogna ricordarse de mescolar parché coxita no ła se taca masa su el fondo. A dir la verità un pochetin l'è mejo che la se taca coxita vien un brusin en fondo che te cati sempre almanco un volontario che el neta la teja. Come dixea prima bisogna mescolar e xontarghe brodo par darghe la consistensa giusta, ne brodoxa ne masa fisa. El pear el se mete da metà quando se mescoła. El nome el direa che bisogna metarghene tanto. Se el se fa la gente la resta dalbon a boca verta. No par mia, ma par un piato asè semplice i a trova varianti. I amanti de la boca verta, penso par bear più vin sensa che i ghe diga su, al posto del pear i ghe mete el cren speso xontà a de l'axedo. Na olta nol ghe andava, adeso quasi tuti i ghe xonta ojo de oliva o buro dal principio.

El leso, che chi dise che l'è lu che compagna ła pearà, l'è misto, un tochetin de tuto. No deve mancarghe la carne de vedel o de manso, speso l'è na vaca e la carne bianca de galina. A olte te cati, più nei ristoranti che a caxa, la lengua, el codeghin. En dialeto veronese ghe un deto: Par na bona pearà ghe vole pan vecio, la miola de bò, brodo bon e che la pipa almanco do ore.

Sempre de pi nei ristoranti a olte i serve la pearà in scudelete insieme a altre robe come la Salsa verde gran diversa da la tradision de casa, la picia de pi, el cren e le mostarde che na olta l'era de Vicensa e basta.

[modifica] Dove te la magni

Piasè a Verona, ma no i le disdegna mia a Trento e a Vicensa. Na olta l'era el piato de la dominica su le taole de casa, de primo te gavei anca el brodo (te lo fasei par cosar el leso), speso con le tajadelete, i veci i ghe sontava drento un pochetin de vin.

[modifica] Par i maniaci

A tanti la ghe piase che la broa, se la tira fora da la tea de tera che la cose ancora, i più mati i le mete su un forneleto su la taola. Quando la se gà in tel piato, la se slarga un poco e se pò xontare na nina de pevaro e na paca de ojo extavergine. Se smisia tuto e l'è pronta da magnare.

[modifica] Sa ghe ol par farla

  • Pan gratà, piasè le vecio mejo l'è. Serti i le mete in forno par secarlo piassè.
  • Miola de bo
  • formajo grana gratà anca quel
  • brodo ghe ci le vol graso e ci le preferise magro
  • ojo de oliva o buro
  • sal
  • pear

[modifica] Par i curiosi

Se podarea far un discorso de paralelo con un popolo lontan, i cinesi. Ghe un so piato, l'anara lacà che i ghe mete ore e ore a cosarla, serti i dise giorni. Ghe chi magna la pel e basta e i buta ia el resto, magari i le magna altri. El brusin l'è come la pel de l'anara ghe chi va mato par magnarlo e i ghe mete tempo a stacarlo da la tea, sigando con la mojer che la vorea lavarla.